གཉིས་པ།དགུ་ཐུག་འཐུང་བ།བོད་ཟླ་༡༢པའི་ཚེས་༢༩དགོང་མོ།དགུ་ཐུག་འཐུང་བ་དང་།ཁྱིམ་མི་ཚང་མས་སྤགས་གོང་ཆུང་ངུ་རེ་བཟོས་ཏེ།དེས་རང་གི་གཟུགས་པོའི་མགོ་ནས་མཇུག་བར་འཕུར་གྱིན་ལུས་ལ་ན་ཚ་མེད་པ་ཤོག།གེགས་དང་བར་ཆད་ཚང་མ་འཁྱེར་བ་ཤོག་ཅེས་ཟེར་ནས།སྤགས་རིལ་དེ་དགུ་གླུད་བླུགས་པའི་རྫ་ཁོག་ཆག་རོའི་ནང་མཐུ་ལུད་བཏབ་ནས་གཡུག་དགོས་པ།བག་ཐུག་ནང་གྲོ་མ།ལ་ཕུག།སྲན་མ་གཙོས་པའི་ཟས་སྣ་དགུ་འཛོམས་དགོས་པའི་ཐོག་ཏུ་བག་ཐུག་ཆེ་བ་ཁག་གཅིག་གི་ནང་།དཀར་ཡོལ།སོལ་བ་དང་།སུར་པན།ཚྭ།བལ།ཤོག་བུ་བསྒྲིལ་ནས་ནང་མི་སུ་ཞིག་ལ་གང་ཞིག་འཁེད་མིན་བལྟ་བ།དེའང་དཀར་ཡོལ་ནི་ལས་ཀར་ཧུར་བརྩོན་དེ་ཙམ་མེད་མཁན་དང་།སོལ་བ་ཐོབ་མཁན་དེ་སེམས་པ་ངན་པར་བརྩི་བ།བལ་ནི་སེམས་བཟང་གཤིས་འཇམ་དང་།སུར་པན་ནི་ཁ་ཚ་པོ་ཡོད་པ།ཤོག་བུ་ནི་ཤེས་བྱ་ཡོན་ཏན་མཚོན་པ་ལྟ་བུ་འགྲེལ་བཤད་བརྒྱབ་ནས་ཕན་ཚུན་བགད་མོ་སློང་གི་ཡོད།དེ་ནས་མི་རྣམས་ཀྱིས་དགུ་ཐུག་ཕོར་བ་དགུ་རེ་འཐུང་དགོས་པ།གལ་ཏེ་ཕོར་དགུ་འཐུང་མ་ཐུབ་ཚེ།ཁུ་བ་ཐིག་པ་རེས་ཕོར་པ་རེའི་ཚབ་བྱེད་པ།དེ་རྗེས་དགུ་གླུད་བླུགས་སྣོད་རྫ་ཁོག་ཆག་རོ་ཞིག་གི་ནང་ཕོར་པའི་ནང་གི་ཐུག་ལྷག་བླུག་ཐོག་དེའི་ཁར་སྦང་མ་དང་།ཇ་རོ་བླུགས་དགོས་པ།དེ་ནས་རྫ་ཁོག་ཆག་རོ་དེ་བུ་མོ་ཞིག་གིས་འཁྱེར་དགོས་པ་དང་།ཁྱིམ་གྱི་བུ་ཞིག་གིས་སོག་མ་ཆག་པ་ཞིག་ལ་མེ་སྤར་ཏེ།ཁང་པ་སོ་སོའི་ནང་མེ་ཡུལ་བརྒྱབ་ནས་མར་དོན་ཤོག་མར་དོན་ཤོག་ཞེས་གདོན་འདྲེ་ཕྱིར་འབུད་པའི་ངར་སྐད་རྒྱག་བཞིན་ཁྱིམ་ཚང་ཉེ་འཁོར་གྱི་ལམ་མདོ་ཞིག་ཏུ།སོག་མ་འཚིག་རོ་དང་།བུ་མོའི་ལག་གི་རྫ་ཁོག་ཆག་རོ་དེ་དང་མཉམ་དུ་གཡུག་དགོས།